जेतना सब भागै, बड़कू औ झिनकू ओतनै तेज भागैं। डर के मारे कि पता नाहीं काव भय। काहे सब ओन्हैं लखेदे हैं। भागत-भागत हांफत रहे लेकिन रुके नाहीं। मनई सब जान-पहिचान कै रहें, लेकिन डर यतना रहा कि हवा खराब रही। फूंक सरकी रही।
क्यो पूछिस नाहीं कि भवा काव? काहे सब यस बौरान दौरत है? देखतै-देखत सैकड़न जाने होइ गए। जे राही मा मिला, दौर परा। इलाका मा यस कम होत रहा। कहूं साल-दुइ साल मा एक दफा, जब चोरी-चकारी होय। वहू बखत आधा मनई घर से ना निकरें, औ आधा जने खाली बमचिक करें।
ना पानी बरसत रहा, ना आंधी आय रही। कौनो आफत नाहीं रही। कूकुर नाहीं दौराए रहा, लेकिन शक भवा काहे कि बड़कू औ झिनकू दिल्ली से लउटा रहे। सबका लागत रहा कि कुछ ना कुछ बात जरूर है। ना होय तो भागै काहे? कुछ लुकवाये होइहैं झोरा मा? होय सकत है जेब मा धरे होंय? कांख मा दबाये होंय?
बिफई मोहरवे पै बइठ रहे। वै नाहीं भागे। गोड़ टूट रहा, नाहीं तो ओनहूं दौरते।
ओहर से छंगू पंडित कहूं से कथा बांचि के आवत रहे। बड़कू-झिनकू तनी-सा रुके, पयलगी किहिन। यतने मा सब पहुंचि गए। घेर लिहिन। भय पूछताछ शुरू। हाफत-डाफत झिनकू बताइन कि दिल्ली से एक पोथी लाय हैं। वही का छिपावे चाहत रहे।
‘कौन पोथी’? एक जने पूछिन।
‘कौन पोथी झिनकू? तुहैं पोथी कय यतनी फिकिर कबसे होय लाग?’ छंगू पंडित कहिन।
‘औ पोथी छिपावे कय कौन जरूरत?’ तिसरे जने दागिन।
‘है जरूरत, है,’ बड़कू-झिनकू साथेन बोले। ‘दिल्लिया मा सुनेन कि सरकार एहका राष्ट्रीय पोथी बनावे वाली है’, झिनकू झोरा मा से पोथी निकारि कय छंगू का दिहिन। ‘ई तव गीता आय,’ छंगू कहिन।
‘हां पंडित, लुकवाय के धइ ल्यो कहूं। जौन चीज राष्ट्रीय होइ जात है, गायब होइ जात है। मोर अब कम देखात हैं कि नाहीं? जहां कमल रहा, अब बेहया लाग है। बाघ देखाइन नाहीं परते। पोथिया कै पता नाहीं का होई।’
(लेखक वरिष्ठ पत्रकार हैं और लंबे समय तक बीबीसी लंदन से जुड़े रहे हैं।)
bho_Deva awa_Deva awa_Deva awa_Deva awa_Deva awa_Deva awa_Deva awa_Deva awa_Deva awa_Deva hin_Deva